35. schôdza NR SR - 14.deň - B. popoludní
Dátum: 2025-06-17
Poslanec: Krajčí, Marek (SLOVENSKO)
Druh vystúpenia: Vystúpenie v rozprave

Ďakujem pekne za slovo, pán predsedajúci, ešte raz, vážení kolegyne a kolegovia. Dovoľte, aby som trošku rozobral problematiku, by som povedal, jedného z najväčších problémov, ktoré momentálne teraz trápia pacientov v slovenskom zdravotníctve. Prečo hovorím najväčších problémov? Pretože až 70% zdravotnej starostlivosti je poskytované v ambulanciách. Áno, ambulancie sú v podstate tentokrát nevyhnutnou vstupnou bránou k tomu, aby pacient sa dostal aj k ďalšej liečbe, ústavných zdravotných zariadeniach. Situácia je však za posledné mesiace a áno, aj posledné roky, ale posledné mesiace to naozaj hrotí sa veľmi vážna. Poplatky v ambulanciách z rôznych dôvodov narastajú a čo je horšie, tieto poplatky v ambulanciách sú veľmi často vyberané nelegálne. Prečo hovorím nelegálne? Pretože obracajú sa na nás množstvá pacientov, aj na mňa osobne, ktorí sa pýtajú, prečo platia u toho, ktorého špecialistu toľko a toľko eur. Na štandardnú otázku či im bolo vysvetlené, za čo platia a či dostali nejaký príjmový pokladničný doklad alebo nejaký doklad, kde je napísané za čo daný poplatok platili, odpovedajú, nie, nedostali sme. Nič také neviem, neviem povedať za čo som platil. Áno, toto je žiaľ veľký problém momentálne slovenského zdravotníctva a pán minister, ale aj jeho predchodkyňa, pani ministerka Zuzana Dolinková, opakovane vyjadrovali, že chcú tento problém riešiť. Pani ministerka dokonca už od roku 2024, prvýkrát 30. marca, potom v polovici apríla po kontrolnom dni premiéra, sľubovala, že bude hotová analýza poplatkov a doplatkov a na základe nej ministerstvo začne riešiť túto situáciu. To bol rok 2024. Žiaľ, ani prítomnosť Roberta Fica na ministerstve zdravotníctva neprimäla predchádzajúcu pani ministerku, ani súčasného pána minister ministra Kamila Šaška, aby tento problém riešil tak, že by informoval verejnosť, informoval nás poslancov Národnej rady, akým spôsobom sa táto vážna situácia v slovenskom zdravotníctve ide riešiť. Dovoľte len, aby som vám teraz zacitoval predsedu Najvyššieho kontrolného úradu, Ľubomíra Andrássyho, ktorý hovoril aj tu nedávno, 12.6.2025 v rozprave v Národnej rade Slovenskej republiky: "Zároveň upozorňujeme na rastúce finančné zaťaženie pacientov pri poskytovaní zdravotnej starostlivosti. Nárast takzvaných šedých poplatkov za rôzne doplnkové služby, často podmieňujúce samotné vyšetrenie, výrazne obmedzuje prístup mnohých ľudí k potrebnej zdravotnej starostlivosti." Vzhľadom na to, že napriek opakovaným žiadostiam na ministerstvo zdravotníctva, nás ako poslancov Národnej rady sme sa nedostali k analýze poplatkov. Iniciovali sme už druhýkrát predloženie uznesenia, tu v Národnej rade, ktoré by zaviazalo Ministerstva zdravotníctva, aby tento problém začal transparentne aj pred výborom Národnej rady Slovenskej republiky riešiť. Na moje prekvapenie na tomto poslednom výbore, ktorý prejednával tento návrh uznesenia, predtým ako by mal vstúpiť vstúpiť rozprava k tomuto návrhu uzneseniu tu do pléna Národnej rady, poslanci vládnej strany SMER sa zhodli na tom spolu s opozíciou, že je potrebné, aby Kamil Šaško analýzu, o ktorej avizoval, že existuje, poslancom predsa len ukázal a aby sme sa začali ako poslanci na Výbore Národnej rady Slovenskej republiky touto problematikou za zaoberať a musíme povedať, že napriek tomu, že pán minister dostal 10 dní, uznesenie výboru nerešpektoval, následne aj po našich tlačových konferenciách, predsa len tú analýzu na výbor poslal a dnes sme mali pokračovanie výboru, kde nám táto analýza bola predstavená. Čo sa týka samotnej analýzy, ktorá stála niečo viac ako 20 000 eur, treba povedať, že nič nové nám nepovedala. Je to analýza, ktorá analyzuje stav na základe reprezentatívneho prieskumu z roku 2023. A viete si predstaviť, že rok 2023 predsa len už bol trošku dávnejšie. Odvtedy boli ambulancie zaťažené ďalšími nárastmi, nielen čo sa týka ceny energie, ale posledné napríklad aj zaťažené transakčnou daňou. Nie je tajomstvo, že transakčná daň spôsobuje úplne oprávnené zvýšené náklady ambulantných poskytovateľov, najmä tých, ktorí potrebujú nakupovať drahé lieky, alebo iný zdravotnícky materiál. Pritom ako platia za tento zdravotnícky materiál alebo lieky, tak samozrejme musia štátu odviesť transakčnú daň, následne však zdravotné poisťovne im preplatia len samotnú cenu lieku. Pri lekároch špecialistoch, ktorí takéto zdravotnícke pomôcky, lieky potrebujú na dennodennej báze, viete si predstaviť, že táto situácia neúnosne zaťažuje ich rozpočty a sú nútení vyberať od pacientov poplatky, ale to je nie je len tento prípad. Naozaj tých prípadov, kedy ambulancie kričia, že nemajú dosť finančných prostriedkov je oveľa viac. Sú špeciálne niektoré ambulancie niektorých odborností, ktoré veľmi dobre vieme, že nie sú spravodlivo zaplatené. Sú poisťovne ich platia podľa veľmi starých výkonov, alebo takzvaného cenníka alebo teda bodovníka výkonov a nie je to žiadne tajomstvo, že pokiaľ niektorí zo špecialistov realizuje vyšetrenia tak, že pri tom nepoužíva ešte nejakú inú vyšetrovaciu metódu na ktorej si dokáže nejakým spôsobom generovať nejaký vyšší príjem od poisťovne, tak samotnej úkon vyšetrenia, akokoľvek odborného, je častokrát veľmi smiešne ohodnocované od poisťovní. V tom prípade sú mnohé ambulancie, naozaj, pokiaľ nemajú byť uzavreté a nemá byť ukončená ich činnosť a veľmi dobre vieme, že špecialistov je málo a zatvorenie každej jednej ambulancie spôsobuje obrovské problémy v dostupnosti zdravotnej starostlivosti, tak v tom prípade sú opäť títo lekári nevyhnutne tlačení do vyberania poplatkov. V súčasnosti však poplatky súvisiace s poskytovaním zdravotnej starostlivosti nie je možné vyberať. Takže takíto lekári, pokiaľ takto postupujú, tak žiaľ, nie že by sa pohybovali na hrane zákona, ale za hranicou zákona. Ďalšia vec je tá a to je veľmi smutná vec, že mnohí pacienti eh sa nevedia dostať k k lekárom bez toho, aby boli nútení zaplatiť si objednanie u neho. A to je veľký problém...